Raúl Castro: normalizálná a viszonyt az Egyesült Államokkal
Kuba továbbra is kész arra, hogy rendezze a viszonyt az Egyesült Államokkal - jelentette ki a szigetország ügyvezető államfője, Raúl Castro egy pénteken megjelent lapinterjúban, egyúttal figyelmeztetve Washingtont, hogy fenyegetéssel és nyomásgyakorlással nem megy semmire.
A Raúl Castróval készült interjú - amely a Granmában, a Kubai Kommunista Párt lapjában jelent meg - az első azóta, hogy Fidel Castro kubai vezető környezetéből július 31-én bejelentették: a 80 éves vezér bélműtéten esett át, ezért átmeneti időre átruházza a hatalmat öccsére. A bátyjánál öt évvel fiatalabb Raúl egyenes és pragmatikus válaszokat adott a lap által föltett kérdésekre, éles ellentétben testvérének hosszú szóvirágaival.
Raúl Castro világossá tette, Kuba nyitott az Egyesült Államokhoz való közeledésre. "Tisztában kell lenniük (az amerikaiaknak) azzal, hogy Kubával szemben semmit sem lehet elérni előírásokkal és fenyegetésekkel, éppen ellenkezőleg, mi mindig is hajlottunk arra, hogy az egyenlőség alapján rendezzük a viszonyt" - mondta.
Havanna számára nem elfogadható a jelenlegi washingtoni kormány által "rendszeresen tanúsított arrogáns és intervencionista politika" - tette hozzá. Az interjúban az ideiglenes vezető kijelentette, Fidel Castro felépülőben van. Köszönetet mondott az orvosoknak, akiknek a hozzáértése és szeretete - mint fogalmazott - "fontos tényező Fidel folyamatban lévő felgyógyulása szempontjából".
A fivér hozzátette: Fidel Castro "kivételes fizikai és lelki alkata szintén alapvetően hozzájárul kielégítő és fokozatos felépüléséhez", amely alatt, mint mondta, teljes nyugalom uralkodik Kubában. A szigetországot nem fenyegeti az a veszély, hogy megtámadják - jelentette ki.
Raúl Castro elmondta ugyanakkor, hogy bátyja betegségének bejelentése után mozgósította a szigetország csapatait. "Nem zárhattuk ki, hogy valaki megőrül - vagy még őrültebbé válik - az amerikai kormányzatban" - mondta.
Szavai szerint ezért mozgósították a kubai tartalékosokat és a polgárőrséget, összesen több tízezer embert. Hírügynökségi beszámoló szerint Kubában - noha igyekeztek diszkréten eljárni - érzékelhető volt az utcára vezényelt tartalékosok számának jelentős megnövekedése, különösen a Fidel Castro betegségének bejelentését követő első napokban.